Commandos: Behind Enemy Lines

**Commandos: Behind Enemy Lines** on Pyro Studiosin kehittämä ja Eidos Interactiven vuonna 1998 julkaisema reaaliaikainen strategiapeli. Peli on ''Commandos''-pelisarjan ensimmäinen osa. Pelille on myöhemmin ilmestynyt useampikin jatko-osa, joissa noudatetaan samanlaista ohjausta ja taktista toimintaa.

## Yleistä
Pelissä ohjataan liittoutuneiden kommandojoukkoa, johon kuuluu kuusi eri osa-alueiden tuntevaa sotilasta. Tehtävissä on osattava hyödyntää annettujen kommandojen taitoja sen läpäisemiseksi, koska pelkällä ampumisella ei pärjää. Ja jos tulitaistelusta onnistuu selviämään hengissä, hälytys aktivoituu silti ja kentälle ilmestyy saksalaisten konepistoolein aseistettuja partioita. Tehtävät koostuvat erilaisista tavoitteista aina asiakirjojen varastamisesta sabotointeihin saakka ja käyttäen hyväksi toisen maailmansodan teemaa. Pelaaja voi käyttää apuna maastosta löytyviä tarvikkeita, kuten esimerkiksi ajoneuvoja. Erilaisia tehtäviä on yhteensä 26 ja jokaisen voi läpäistä usealla eri tavalla. Tehtävät sijoittuvat Pohjois-Afrikkaan ja Eurooppaan.

## Kommandot
### Butcher (Vihreä baretti)

* Oikea nimi: Jack O’Hara
* Syntymäaika ja -paikka: 10. lokakuuta 1909, Dublin, Irlanti
* Aseet ja apuvälineet: pistooli, puukko, houkutin, lapio
* Ominaisuudet: ruumiiden ja tynnyreiden kantaminen, kallioilla ja seinillä kiipeäminen, nopein ja kestävin kommandoista

Kommandoryhmän johtaja, Vihreä baretti, esiintyy lähes kaikissa tehtävissä ja lienee myös hyödyllisin kommandoista. Hänen kykynsä houkutella vihollisia outoa ääntä pitävän kauko-ohjattavan vekottimen luokse, puukottaa nämä ja piilottaa ruumiit turvalliseen paikkaan on korvaamaton tehtävissä joissa on paljon vihollisvartijoita.

### Duke (Tarkka-ampuja)

* Oikea nimi: Sir Francis T. Woolridge
* Syntymäaika ja -paikka: 21. maaliskuuta 1909, Sheffield, Englanti
* Aseet ja apuvälineet: pistooli, tarkkuuskivääri, ensiapupakkaukset (joissain tehtävissä)
* Ominaisuudet: tarkkuuskiväärillä ampuminen, myös veneessä

Tarkka-ampujaa tarvitaan lähinnä vain epäedullisissa paikoissa olevien tai uhkaavien vihollisten ampumiseen. Tarkkuuskivääri ei aiheuta ääntä, mutta muut viholliset saattavat havaita toverinsa ruumiin ja soittaa hälytyksen. Yksikseen Tarkka-ampuja ei pärjää, koska hänellä ei ole mitään aseistusta surmata äänettömästi lähellä olevat viholliset.

### Fins (Sukeltaja)

* Oikea nimi: James Blackwood
* Syntymäaika ja -paikka: 3. elokuuta 1911, Melbourne, Australia
* Aseet ja apuvälineet: pistooli, puukko, harppuuna, sukellusvarusteet, kumivene
* Ominaisuudet: sukeltaminen, kaikkien vesikulkuneuvojen ohjaaminen

Sukeltaja on erittäin hyödyllinen tehtävissä, joissa on jokia tai muita vesialueita. Hän voi sukeltaa vedessä vihollisen huomaamatta ja surmata sitten rannoilla olevat vartijat harppuunallaan tai puukollaan. Hän tarvitsee kuitenkin Vihreän baretin tai Vakoojan kantamaan ruumiit piiloon. Kumiveneellä hän voi kuljettaa itsensä lisäksi kahta muuta kommandoa, mutta viholliset voivat havaita veneen ja avata tulen.

### Fireman (Räjähde-ekspertti)

* Oikea nimi: Thomas Hancock
* Syntymäaika ja -paikka: 14. tammikuuta 1911, Liverpool, Englanti
* Aseet ja apuvälineet: pistooli, ansa, kranaatit, pihdit piikkilangan leikkaamiseen, aika- ja kaukosäätöpommit
* Ominaisuudet: räjähteiden kantaminen ja käsitteleminen

Räjähde-eksperttiä tarvitaan pääasiassa tehtävissä, joissa on tavoitteena tuhota jokin vihollisen rakennus. Tämän lisäksi hänellä on useita hyödyllisiä apuvälineitä, kuten ansa, jota vihollinen ei näe, mutta kuolee astuessaan siihen, tai kranaatit, joilla voi tehokkaasti, tosin äänekkäästi, eliminoida vihollisen partioita tai ajoneuvoja.

### Tread (Kuljettaja)

* Oikea nimi: Samuel Brooklyn
* Syntymäaika ja -paikka: 4. huhtikuuta 1910, Brooklyn, Yhdysvallat
* Aseet ja apuvälineet: pistooli, konepistooli, ensiapupakkaukset
* Ominaisuudet: kaikkien maa-ajoneuvojen kuljettaminen ja niistä ampuminen, konekivääripesäkkeiden miehittäminen, ryhmän ensisijainen lääkintämies

Kuljettaja on hyödyllinen monessa asiassa, kuten muita kommandoja kuljetettaessa ajoneuvoilla. Hän voi myös antaa tulitukea tankillaan ja parantaa haavoittuneita kommandoja. Konepistooli on äänekäs ja siinä on vain 20 ammusta, mutta sen kanssa on joitain mahdollisuuksia useita vihollisia vastaan. Sama pätee pitkälti konekivääripesäkkeisiin, joskin Kuljettaja on tällöin avoimesti näkyvillä ja ammuksia ja tulivoimaa riittää konepistoolia enemmän.

### Frenchy (Vakooja)

* Oikea nimi: Rene Duchamp
* Syntymäaika ja -paikka: 20. marraskuuta 1911, Lyon, Ranska
* Aseet ja apuvälineet: pistooli, myrkkyruiske, ensiapupakkaukset (joissain tehtävissä), vihollisunivormu
* Ominaisuudet: vihollisupseerien univormujen pukeminen ja kulkeminen sen kanssa vapaasti vihollisalueella, tällöin Vakooja voi myös kiinnittää vihollisten huomion itseensä

Vakoojan kyky pukea itselleen vihollisunivormu on erittäin hyödyllinen ja hän lieneekin tärkein kommando Vihreän baretin jälkeen. Valepuku antaa monia mahdollisuuksia: hän voi keskustella partioille tai yksittäisille vihollisille, jolloin tämä katsoo Vakoojaa niin kauan kuin pelaaja haluaa jatkaa ”keskustelua”, jolloin toinen kommando voi surmata vihollisen puukolla. Vakooja pystyy myös toimimaan yksikseen vihollisalueella, surmaten vartijat myrkkyruiskeella ja kantamalla ne sitten muiden vihollisten näkymättömille. Valepuvussa oleva vakooja voi myös mennä muiden kommandojen miehittämän ajoneuvon kyytiin, jolloin viholliset lopettavat ajoneuvon tulittamisen, vaikka sen miehistö olisi juuri ampunut heitä. Natsiupseerin valepuvun voi löytää ainoastaan pyykkinarulta.

## Muut hahmot
### Gregor McRae
McRae on liittoutuneiden pilotti, joka teki pakkolaskun Pohjois-Afrikkaan ja joutui saksalaisten vangiksi. Kommandot vapauttivat hänet tehtävässä 10.

### Claude Gilbert
Gilbert on liittoutuneiden informoija, joka jäi kahdesti saksalaisten vangiksi ja kommandot pelastivat hänet tehtävissä 12 ja 17.

### Kenraali Helmut Schleper
Schleper on Waffen-SS:n kenraali, jolla oli lista Saksan vastarintaliikkeen jäsenistä ja aikoi viedä tämän listan Berliiniin tehtävässä 15. Kommandot surmasivat hänet ennen tätä.

## Vastaanotto
Pelit -lehti antoi pelille arvosanan 87/100 arvostelussaan.

## Lähteet

## Aiheesta muualla

* Pyro Studiosin viralliset sivut 
* 
* IGN: Behind Enemy Lines